กรุงไทยจ่ายดอกเงินฝาก-บีอี 9.99%
ธนาคารกรุงไทยออกเงินฝากประจำพิเศษ-บีอี 10 เดือนจ่ายดอกเบี้ยสูงลิ่ว 9.99% กำหนดฝากขั้นต่ำครั้งละ 5 หมื่นบาท
31 ส.ค. 2554

ธนาคารกรุงไทยออกเงินฝากประจำพิเศษ-บีอี 10 เดือนจ่ายดอกเบี้ยสูงลิ่ว 9.99% กำหนดฝากขั้นต่ำครั้งละ 5 หมื่นบาท
นายชัยณรงค์ เอื้อสิทธิชัย ผู้อำนวยการฝ่ายอาวุโส สายงานธุรกิจรายย่อยและเครือข่าย ธนาคารกรุงไทย (KTB) เปิดเผยว่าธนาคารได้ออก 3 ผลิตภัณฑ์เงินออมระยะสั้นให้ลูกค้าได้เลือกลงทุนในอัตราดอกเบี้ยพิเศษ ได้แก่ เงินฝากประจำพิเศษ 10 เดือน กำหนดเงื่อนไขการรับฝากขั้นต่ำครั้งละ 50,000 บาท จ่ายดอกเบี้ยทุกเดือน ในอัตราปีละ 3.70% 
เงินฝากประจำพิเศษ Step Up 10 เดือน กำหนดเงินฝากขั้นต่ำครั้งละ 50,000 บาทเช่นเดียวกัน จ่ายอัตราดอกเบี้ยเพิ่มสูงขึ้นทุกเดือนตั้งแต่เดือนแรกจนถึงเดือนสุดท้าย โดยอัตราดอกเบี้ยสูงสุดอยู่ที่ 9.99% ต่อปี ในเดือนที่ 10 ซึ่งเป็นธนาคารแห่งแรก ที่เสนออัตราดอกเบี้ยเพิ่มสูงขึ้นทุกเดือน และให้เงื่อนไขพิเศษ จะถอนเมื่อไหร่จะได้ดอกเบี้ยตามประกาศ ไม่มีเบี้ยปรับ โดยอัตราดอกเบี้ยในเดือนที่ 1 จ่าย 1.25% ต่อปี เดือนที่ 2 จ่าย 1.50% ต่อปี เดือนที่ 3 จ่าย 2.00% ต่อปี เดือนที่ 4 จ่าย 2.50% ต่อปี เดือนที่ 5 จ่าย 3.00% ต่อปี เดือนที่ 6 จ่าย 3.50% ต่อปี เดือนที่ 7 จ่าย 4.00% ต่อปี เดือนที่ 8 จ่าย 4.50% ต่อปี เดือนที่ 9 จ่าย 4.75% ต่อปี และเดือนที่ 10 จ่าย 9.99% ต่อปี อัตราดอกเบี้ยเฉลี่ยเท่ากับ 3.699% ต่อปี
นอกจากนี้ ธนาคารยังได้ออกตั๋วแลกเงิน KTB – B/E พิเศษ อายุ 10 เดือน กำหนดยอดซื้อขั้นต่ำครั้งละ 100,000 บาท อัตราดอกเบี้ย 3.90% ต่อปี ธนาคารจ่ายดอกเบี้ยพร้อมเงินต้นเมื่อครบกำหนด โดยโอนเงินเข้าบัญชีเงินฝากออมทรัพย์หรือกระแสรายวันตามที่ได้แจ้งไว้กับธนาคารทั้งนี้ ลูกค้าสามารถเปิดบัญชีเงินฝากและซื้อตั๋วแลกเงินได้ที่ทุกสาขากว่า 1,000 แห่งทั่วประเทศ ระหว่างวันที่ 1-30 ก.ย.นี้